Imtella' Awwissu 17, 2020 - Aġġornata 17 Ta' Awwissu, 2020 6:09pm L-intermedjarju fil-qtil ta' Daphne Caruana Galizia, Melvin Theuma jidher li qed jirkupra tajjeb wara li għaxar t'ijiem ilu ħareġ mill-isptar. Sorsi qalu lil TVM li qed tkompli tiġi segwita l-kundizzjoni ta' saħħtu biex ikun magħruf meta jista' jkompli bix-xhieda tiegħu fil-qorti. Jidher li qed jirkupra tajjeb Melvin Theuma wara li għaxar t'ijiem ilu ġie rilaxxat mill-isptar fejn kien qed jingħata kura wara li fil-21 ta' Lulju ddaħħal l-isptar b'urġenza għax ipprova jweġġa' lilu nnifsu b'daqqiet ta' sikkina f'idu, għonqu u żaqqu. Huwa ħareġ mill-isptar fis-7 t'Awwissu. Theuma ngħata l-proklama s-sena l-oħra biex jixhed fil-kumpilazzjoni tal-aħwa George u Alfred Degiorgio u Vince Muscat akkużati bil-qtil tal-ġurnalista Daphne Caruana Galizia f'Ottubru tal-2017. Huwa mifhum li s-Sur Theuma mhux joqgħod f'daru fis-Swieqi fejn seħħ il-każ tal-ferimenti fuqu nnifsu. Sorsi qalu li nbidlet ukoll it-tip ta' għassa miegħu, fis-sens li Melvin Theuma mhux biss qed ikollu għassa barra fejn joqgħod iżda anke qed ikollu preżenza tal-Pulizija miegħu f'post ieħor fejn qed joqgħod mindu ħareġ mill-isptar. Għad mhux magħruf meta Melvin Theuma se jkun qed jitla' jixhed fil-kumpilazzjoni kontra Yorgen Fenech, is-suspettat mandant fil-qtil tal-ġurnalista Daphne Caruana Galizia. Sorsi li tkellmu ma' TVM qalu li s-Sur Theuma qed jirkupra tajjeb u qed ikompli jiġi segwit biex ikun stabbilit meta jista' jerġa' jkompli bix-xhieda tiegħu fil-qorti.